# Νύχτα Αγωνίας

| Νύχτα Αγωνίας Spellbound |
| --- |
| Κινηματογραφική αφίσα της ταινίας. |
| Σκηνοθεσία | Άλφρεντ Χίτσκοκ |
| Παραγωγή | Ντέιβιντ Ο. Σέλζνικ |
| Σενάριο | Άνγκους ΜακΦέιλ, Μπεν Χεκτ, Τζον Πάλμερ και Χίλαρι Σέιντ Τζορτζ Σόντερς |
| Πρωταγωνιστές | Ίνγκριντ Μπέργκμαν, Γκρέγκορι Πεκ, Μάικλ Τσέχωφ, Λίο Τζ. Κάρολ, Ρόντα Φλέμινγκ, Νόρμαν Λόιντ, Γουάλας Φορντ, Στίβεν Γκέρεϊ, Ίρβινγκ Μπέικον, Τζάκλιν ντεΒίτ, Ζαν Άκερ, Τζον Έμερι, Πολ Χάρβεϊ, Ρίτζις Τούμι, Βίκτορ Κίλιαν, Ντόναλντ Κέρτις, Μπιλ Γκούντγουιν, Ματ Μουρ, Άλφρεντ Χίτσκοκ, Έρσκιν Σάνφορντ, Άντισον Ρίτσαρντς, Αρτ Μπέικερ και Έντουαρντ Φίλντινγκ |
| Μουσική | Μίκλος Ρόζα |
| Φωτογραφία | Τζορτζ Μπάρνς |
| Μοντάζ | Γουίλιαμ Ζίγκλερ |
| Ενδυματολόγος | Χάουαρντ Γκριρ |
| Εταιρεία παραγωγής | Selznick International Pictures |
| Διανομή | United Artists και Netflix |
| Πρώτη προβολή | 1945, 28  Δεκεμβρίου 1945 (Ηνωμένες Πολιτείες Αμερικής) και 28  Φεβρουαρίου 1946 (Καναδάς) |
| Διάρκεια | 111 λεπτά |
| Προέλευση | Ηνωμένες Πολιτείες Αμερικής |
| Γλώσσα | Αγγλικά |
| Προϋπολογισμός | US$1.5 εκατομμύρια |
| Ακαθάριστα έσοδα | US$6.387.000 (έως το 1947) |
| Βραβεύσεις | Όσκαρ καλύτερης πρωτότυπης μουσικής επένδυσης |
|  Σχετικά πολυμέσα |
| δεδομένα () |

Το Νύχτα αγωνίας (πρωτότυπος τίτλος: Spellbound), γνωστό και ως Έκστασις και Νύχτες αγωνίας στο Σπέλμπουντ, είναι αμερικανική θρίλερ - ψυχολογική ταινία, παραγωγής 1945, σε σκηνοθεσία Άλφρεντ Χίτσκοκ. Το σενάριο της ταινίας, το οποίο έγραψαν οι Μπεν Χεκτ και Άνγκους ΜακΦέιλ, είναι βασισμένο στο μυθιστόρημα του 1927 *The House of Dr. Edwardes* των Χίλαρι Σέιντ Τζορτζ Σόντερς και Τζον Πάλμερ. Πρωταγωνιστούν οι Γκρέγκορι Πεκ και Ίνγκριντ Μπέργκμαν.

## Πλοκή

Ίνγκριντ Μπέργκμαν και Γκρέγκορι Πεκ σε σκηνή της ταινίας.
Ο διευθυντής της ψυχιατρικής κλινικής *The Green Manors*, γιατρός Μέρτσισον (Λίο Τ. Κάρολ) ετοιμάζεται να εγκαταλείψει τη θέση του και περιμένει τον αντικαταστάτη του, τον γιατρό Έντουαρντς (Γκρέγκορι Πεκ). Ο Έντουαρντς φτάνει στην κλινική και γοητεύεται από την όμορφη αλλά ψυχρή γιατρό Κοντσάνς Πίτερσεν (Ίνγκριντ Μπέργκμαν). Οι δυο τους ερωτεύονται, αλλά σύντομα γίνεται γνωστό ότι ο άνδρας που παρουσιάστηκε ως γιατρός Έντουαρντς είναι στην πραγματικότητα απατεώνας.

Ο άνδρας, που έχει χάσει τη μνήμη του, το σκάει από την κλινική και η Κονστάνς, ακόμα ερωτευμένη μαζί του, τρέχει ξωπίσω του και τον συναντά σε ένα ξενοδοχείο. Η Κονστάνς υπόσχεται στον άνδρα ότι πρόκειται να τον βοηθήσει να βρει τη μνήμη του και οι δυο τους ξεκινούν τις έρευνες προκειμένου να εξιχνιάσουν το μυστήριο της εξαφάνισης του πραγματικού γιατρού Έντουαρντς.

## Παραγωγή

Η ταινία δημιούργησε μεγάλη ρήξη στις σχέσεις μεταξύ του Άλφρεντ Χίτσκοκ και του παραγωγού Ντέιβιντ Ο. Σέλζνικ. Ο Χίτσκοκ είχε υπογράψει συμβόλαιο με την εταιρία του Σέλζνικ το 1939, την Selznick International Pictures, αλλά από το 1939 μέχρι και το 1945 είχε γυρίσει μόνο τρεις ταινίες (εκτός του *Νύχτα αγωνίας*, οι άλλες δυο ήταν το *Ρεβέκκα (Rebecca, 1940)* και το *Υπόθεση Παραντάιν (The Paradine Case, 1947)*) για τον παραγωγό. Στο μεταξύ ο Σέλζνικ τον δάνειζε όποτε έκρινε σωστό σε άλλα κινηματογραφικά στούντιο. Ο Σέλζνικ είχε θετική εμπειρία από την ψυχανάλυση και ζήτησε από το Χίτσκοκ να σκηνοθετήσει μια ταινία πάνω στο θέμα. Έφερε επίσης τον ψυχαναλυτή του στα γυρίσματα ως τεχνικό σύμβουλο, κάτι που προκάλεσε την οργή του σκηνοθέτη.

Η διένεξη συνεχίστηκε όταν ο Σέλζνικ προσέλαβε το σουρεαλιστή Ισπανό ζωγράφο Σαλβαδόρ Νταλί για να οραματιστεί τις σκηνές που σχετίζονταν με την ψυχολογική ψευδαίσθηση. Ο ζωγράφος δημιούργησε τη σκηνή του ονείρου του Γκρέγκορι Πεκ, στην οποία ο Χίτσκοκ είχε ελάχιστη ανάμειξη. Η δουλειά του Νταλί ξεπέρασε τις προσδοκίες του Σέλζνικ και παρά το γεγονός ότι χρησιμοποιήθηκε το μεγαλύτερο μέρος της, ένα κομμάτι της σκηνής του ονείρου στο οποία η Ίνγκριντ Μπέργκμαν μεταμορφωνόταν σε άγαλμα της θεάς Αρτέμιδος αφαιρέθηκε από την ταινία. Ο Ντόναλντ Σπότο αναφέρει στη βιογραφία του Άλφρεντ Χίτσκοκ με τίτλο *The Dark Side of Genius* ότι η Ίνγκριντ Μπέργκμαν υποστήριξε ότι η σεκάνς του ονείρου, πριν την επεξεργαστεί ο Σέλζνικ, είχε διάρκεια 20 περίπου λεπτών. Το υλικό που αφαιρέθηκε από την ταινία έχει πλέον χαθεί, ενώ σώζονται μόνο φωτογραφίες από τα γυρίσματα στο αρχείο του Σέλζνικ. Ο Σέλζνικ προσέλαβε τον Γουίλιαμ Κάμερον Μένζις με τον οποίο είχε συνεργαστεί και στο *Όσα παίρνει ο άνεμος (Gone With the Wind, 1939)* για τη δημιουργία των σκηνικών της ταινίας.

Η μουσική επένδυση της ταινίας έγινε από τον Μίκλος Ρόζα, ο οποίος βραβεύτηκε με Όσκαρ Καλύτερης Πρωτότυπης Μουσικής για τη δουλειά του. Ο Σέλζνικ ήθελε αρχικά να προσλάβει τον Μπέρναρντ Χέρμαν, ο οποίος εκείνη την περίοδο δεν ήταν διαθέσιμος. Παρά το γεγονός ότι η μουσική επιμέλεια του Ρόζα για την ταινία θεωρείται ως μια από τις καλύτερες που έκανε ποτέ ο συνθέτης, ο Χίτσκοκ είχε αντίθετη άποψη. Ο σκηνοθέτης θεωρούσε ότι το μουσικό θέμα της ταινίας παρεμπόδιζε τη δική του δουλειά. Ο Ρόζα δήλωσε ότι μετά από εκείνη τους τη συνεργασία δεν ξαναείδε ποτέ τον σκηνοθέτη.

Η ταινία γυρίστηκε σε ασπρόμαυρη φωτογραφία. Έντονο κόκκινο χρώμα όμως εμφανίζεται σε δυο καρέ, στη σκηνή στην οποία το όπλο εκπυρσοκροτεί. Αυτή η λεπτομέρεια αφαιρέθηκε όμως όταν η ταινία κυκλοφόρησε σε βιντεοκασέτα και ξαναπροστέθηκε με την κυκλοφορία της ταινίας σε DVD.

## Υποδοχή

Μετά την κυκλοφορία της, η ταινία έσπασε όλα τα ρεκόρ στο Λονδίνο. Γέμισε τα δυο μεγαλύτερα σινεμά της πρωτεύουσας της Αγγλίας, κάνοντας υψηλές πωλήσεις που διήρκεσαν μάλιστα έναν μήνα.

## Βραβεία

Η ταινία προτάθηκε για 6 βραβεία Όσκαρ το 1946. Τη βραδιά των Όσκαρ όμως, έλαβε τελικά μόνο ένα βραβείο για τη μουσική επένδυση του Μίκλος Ρόζα, όπως προαναφέρθηκε. Η Ίνγκριντ Μπέργκμαν, παρά το γεγονός ότι έλαβε το βραβείο των κριτικών της Νέας Υόρκης για την ερμηνεία της στην ταινία, δεν προτάθηκε για Όσκαρ Α' Γυναικείου Ρόλου, καθώς η ακαδημία προτίμησε την ερμηνεία της στην ταινία *Οι καμπάνες της Αγίας Μαρίας (The Bells of St. Mary's)* της ίδιας χρονιάς. Η ταινία ήταν υποψήφια και για Όσκαρ Καλύτερης Ταινίας και έχασε το βραβείο από *Το χαμένο Σαββατοκύριακο (The Lost Weekend, 1945)* του Μπίλι Γουάιλντερ. Ο Χίτσκοκ έλαβε την τρίτη του υποψηφιότητα για Όσκαρ Σκηνοθεσίας και το έχασε από τον Γουάιλντερ.

Βραβεία Ακαδημίας Κινηματογράφου (Όσκαρ)
**Βράβευση: Μουσικής Επιμέλειας - Μίκλος Ρόζα

**Υποψηφιότητα: Καλύτερης Ταινίας - Ντέιβιντ Ο. Σέλζνικ
* Σκηνοθεσίας - Άλφρεντ Χίτσκοκ
* Β’ Ανδρικού Ρόλου – Μάικλ Τσέχωφ
* Ασπρόμαυρης Φωτογραφίας – Τζορτζ Μπαρνς
* Ειδικών Εφέ - Τζακ Κόσγκροβ

## Παραπομπές

## Πηγές

* D'Arc, James V. (2010). *When Hollywood Came to Town: A History of Moviemaking in Utah* (1st έκδοση). Layton, Utah: Gibbs Smith. ISBN 978-1-423-60587-4.
* Fishgall, Gary (2002). *Gregory Peck: A Biography*. New York: Simon and Schuster. ISBN 978-0-684-85290-4.
* Green, Paul (2011). *Jennifer Jones: The Life and Films*. Jefferson, North Carolina: McFarland. ISBN 978-0-786-48583-3.
* Haney, Lynn (2009). *Gregory Peck: A Charmed Life*. New York: Da Capo Press. ISBN 978-0-786-73781-9.
* Hanson, Patricia King, επιμ. (1999). *The American Film Institute Catalog of Motion Pictures Produced in the United States: Feature Films, 1941–1950*. Berkeley and Los Angeles: University of California Press. ISBN 978-0-5202-1521-4.
* McGilligan, Patrick (2004). *Alfred Hitchcock: A Life in Darkness and Light*. New York: HarperCollins. ISBN 978-0-060-98827-2.
* Millington, Richard· Freedman, Jonathan (1999). *Hitchcock's America*. Oxford: Oxford University Press. ISBN 978-0-195-35331-0.
* Spoto, Donald (1999). *The Dark Side of Genius: The Life of Alfred Hitchcock*. New York: Da Capo Press. ISBN 978-0-306-80932-3.
* Thomson, David (1993). *Showman: The Life of David O. Selznick*. New York: Abacus. ISBN 978-0-394-56833-1.
* Truffaut, François (1983) [1967]. *Hitchcock/Truffaut* (Revised έκδοση). New York: Simon & Schuster. ISBN 978-0-671-52601-6.
* Wijdicks, Eelco F.M. (2020). *Cinema, MD: A History of Medicine On Screen*. Oxford: Oxford University Press. ISBN 978-0-190-68581-2.

## Εξωτερικοί σύνδεσμοι

* Νύχτα Αγωνίας στην IMDb (Αγγλικά)

* Νύχτα Αγωνίας στη Cinémathèque Française (Γαλλικά)

* Νύχτα Αγωνίας στο MyMovies.it (Ιταλικά)

* Νύχτα Αγωνίας στο AllMovie (Αγγλικά)

* Νύχτα Αγωνίας στο Rotten Tomatoes (Αγγλικά)

* Νύχτα Αγωνίας στο Metacritic (Αγγλικά)

* Νύχτα Αγωνίας στο Box Office Mojo (Αγγλικά)

* Νύχτα Αγωνίας στο TCMDB (Αγγλικά)
* *Spellbound* Criterion Collection essay by Leonard Leff.
* *Spellbound* Criterion Collection essay by Lesley Brill.
* *Spellbound* Concerto by Miklós Rózsa στο YouTube Music to the film arranged by Rózsa.
* *Spellbound* on Lux Radio Theater: March 8, 1948.
* Photos of Ingrid Bergman in Spellbound Αρχειοθετήθηκε 2022-10-12 στο Wayback Machine. by Ned Scott.
* Photos of Rhonda Fleming in Spellbound Αρχειοθετήθηκε 2013-12-13 στο Wayback Machine. by Ned Scott.